S-823/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 1. nóvember 2016, á hendur I-kk-þgf E-kk-þgf A-kk-þgf, kennitala 000000-0000, Kapellustíg 13, Reykjavík, fyrir umferðarlagabrot með því að hafa, mánudaginn 9. maí 2016, ekið bifreiðinni NZ-066 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 1,1 ng/ml) og með 69 km hraða á klukkustund norður Borgarbraut í Borgarnesi, við Sandvík, þar sem leyfður hámarkshraði var 50 km á klukkustund.

Teljast brot þessi varða við 1. mgr. 37. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Ákærði hefur ekki sótt þing síðan en verjandi hans hefur sótt þing af hans hálfu. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í maí 1993. Samkvæmt framlögðu sakavottorði, dagsettu 25. október 2016, á ákærði að baki nokkurn sakaferil. Við ákvörðun refsingar er miðað við að ákærði sé nú í fimmta sinn fundinn sekur um að aka óhæfur til að stjórna bifreið örugglega vegna áhrifa ávana- og fíkniefna. Ákærði er nú í þriðja sinn fundinn sekur um að aka sviptur ökurétti. Með dómi Héraðsdóms Reykjavíkur, uppkveðnum 30. mars 2016, var ákærða gert að sæta fangelsi í sex mánuði, þar af þrjá mánuði skilorðsbundið í þrjú ár, fyrir að aka sviptur ökurétti og óhæfur til að stjórna bifreið örugglega vegna áhrifa ávana- og fíkniefna, auk þess sem eldri skilorðsdómar voru þá dæmdir upp. Með brotum þeim sem ákærði er sakfelldur fyrir í þessu máli hefur hann rofið skilorð framangreinds dóms. Ber nú að dæma skilorðsdóminn upp og er ákærða dæmd refsing í einu lagi, sbr. 60. gr. almennra hegningarlaga nr. 19/1940. Með hliðsjón af sakarefni þessa máls og ákvæðum 77. gr. laga nr. 19/1940 og í samræmi við dómvenju, þykir refsing ákærða hæfilega ákveðin fangelsi í sex mánuði. Ekki þykja efni til að skilorðsbinda refsinguna.

Með vísan til lagaákvæða í ákæru er ævilöng svipting ökuréttar ákærða áréttuð, frá uppkvaðningu dóms þessa að telja.

Ákærði greiði málsvarnarþóknun skipaðs verjanda síns, J-kk-ef B-kk-ef K-kk-ef hdl., 218.240 krónur, að meðtöldum virðisaukaskatti, og 173.456 krónur í annan sakarkostnað.

V-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, I-kk-nf Ö-kk-nf A-kk-nf, sæti fangelsi í sex mánuði.

Ákærði er sviptur ökurétti ævilangt, frá uppkvaðningu dóms þessa að telja.

Ákærði greiði málsvarnarþóknun skipaðs verjanda síns, J-kk-ef B-kk-ef K-kk-ef hdl., 218.240 krónur og 173.456 krónur í annan sakarkostnað.

V-kvk-nf S-kvk-nf